Þó einungis sex frambjóðendur hafi verið á sviðinu í gær eru enn tólf manns í framboði . Alls tóku 28 Demókratar þátt . AP / Charlie Neibergall Helstu forsetaframbjóðendur Demókrataflokksins tóku í nótt þátt í sjöundu og síðustu kappræðunum áður en forvalið hefst í Iowa í næsta mánuði . Þar ræddu frambjóðendur helstu málefni Bandaríkjanna um þessar mundir , Donald Trump , forseta , og margt annað . Deilan á milli Elizabeth Warren og Bernie Sanders , sem svo margir áttu von á , átti sér ekki stað og milljarðamæringur virtist ekki geta hætt að horfa beint í myndavélarnar . Heilt yfir virðast fjölmiðlar ytra sammála um að kappræðurnar hafi að mestu verið tíðindalitlar . Fjölmargir eru hættir í framboði og að þessu sinni voru einungis sex á sviði , samanborið við tuttugu yfir tvö kvöld , eins og í fyrstu kappræðunum . Í stuttu máli fór mikill tími í að ræða utanríkismál Bandaríkjanna og þá sérstaklega Mið-Austurlönd . Þá var að sjálfsögðu miklum tíma varið í ræða Trump . Warren hefur sakað Sanders um að segja við sig að kona gæti ekki unnið Trump . Hann þvertók fyrir það . Hún stóð þó við orð sín og tíundaði að af þeim sex á sviðinu væru einungis tveir aðilar sem hefðu borið sigur úr bítum í öllum þeirra kosningum . Það væru konurnar á sviðinu , Warren og Amy Klobuchar . Samanlagt hefðu mennirnir á sviðinu tapað tíu kosningum og þar að auki væri hún sú eina sem hefði farið fram gegn sitjandi Repúblikana og unnið á síðustu 30 árum .